Inwoners van Alexandra verhoed dat Mashaba praat | Netwerk24
Inwoners van Alexandra verhoed dat Mashaba praat
Deur Werner Beukes 15 April 2019 20:13
Ontstoke inwoners van Alexandra het Maandagaand ’n vergadering met Herman Mashaba, burgemeester van Johannesburg, ontwrig toe hy hulle oor hul griewe wou toespreek na ’n vlaag betogings oor knellende kwessies in dié township, in die noorde van Johannesburg, die afgelope tyd.Foto: Felix Dlangamandla
Ontstoke inwoners van Alexandra het Maandagaand ’n vergadering met Herman Mashaba, burgemeester van Johannesburg, ontwrig toe hy hulle oor hul griewe wou toespreek na ’n vlaag betogings oor knellende kwessies in dié township, in die noorde van Johannesburg, die afgelope tyd.
Hy moes die gemeenskapsaal in Marlborough waar die vergadering gehou sou word onder polisiebewaking verlaat.
Inwoners kla al ’n geruime tyd oor die groeiende aantal buitelanders in die township, swak dienslewering en ontwikkeling en die hoë vlakke van misdaad.
Pres. Cyril Ramaphosa het vandeesweek, tydens sy besoek aan Alexandra, gesê dat die stadsraad van Johannesburg, wat onder die leiding van die DA is, moet ingryp om seker te maak dat die woongebied oor behoorlike sanitasiegeriewe beskik.
Mashaba, is Maandagaand met sy aankoms by die gemeenskapsaal in die aangrensende Marlborough deur inwoners uitgejou. Inwoners het vroeër gesê dat hulle ongelukkig is met die keuse van die plek waar die vergadering gehou word, wat aan die buitewyke van die township is.
Sandile Mavundla, leier van die Alexandra Totalshutdown-beweging het gesukkel om die skare tot bedaring te bring sodat die vergadering kon voortgaan.
Die inwoners het gesing terwyl hulle papiere na Mashaba en sy span gegooi en verhoed het dat die vergadering voortgaan. ’n Memorandum is voorgelees waarin die inwoners van Alexandra onder meer eis dat politici ophou om onderling vingers na mekaar te wys en eerder planne beraam om die gebrekkige dienslewering in die gebied te verbeter.
Mashaba het vroeër die dag getwiet dat hy uitsien daarna om met die inwoners van Alexandra te ontmoet. Hy het ook wat hy noem bewyse getwiet waarin hy aanvoer dat die ANC agter die gewelddadige betogings in Alexandra sit.
Volgens Mashaba het lede van die Johannesburgse metropolisie op ’n ANC-gemerkte voertuig in Berea afgekom waarin ou bande is wat in die betogings gebruik word. ’n Man is in verband met die voorval in hegtenis geneem.
Inwoners van Alexandra in Johannesburg jou Herman Mashaba uit. Foto: Felix Dlangamandla
Meer oor: Herman Mashaba | Dienslewering
KYK: Ramaphosa moet ingryp by Alex, eis betogers
Alex-inwoners ruk op na Sandton